વર્ષ ૨૦૧૭ વિદાય લેવાની તૈયારીમાં છે અને વર્ષ ૨૦૧૮ ટકોરા દઈ રહ્યું છે. સૉશિઅલ મીડિયામાં વર્ષ ૨૦૧૭માં શું ચર્ચામાં રહ્યું તે તો આપણે જોઈ ગયા, આજે જોઈએ કે સોમવાર પહેલી જાન્યુઆરીથી શરૂ થતા નવા વર્ષના ગર્ભમાં સૉશિઅલ મીડિયામાં શું ટ્રેન્ડ જોવા મળી શકે છે? ૧. ગૂગલે પાંચ વર્ષ પહેલાં ગૂગલ ગ્લાસ બહાર પાડ્યાં હતાં જે ઑગમેન્ટેડ રિયાલિટી માટે હતાં. ઑગમેન્ટેડ રિયાલિટીને મેઇનસ્ટ્રીમમાં લાવવા માટે ગૂગલના પ્રયાસો જોકે નિષ્ફળ રહ્યાં હતાં. કદાચ તે સમયથી આગળ હતું. પરંતુ હવે પરિસ્થિતિ જુદી છે. હવે ફેસબૂક, ગૂગલ અને સ્નેપ સહિત અનેક કંપનીઓ એઆર લાવવા સ્પર્ધામાં છે. હવે જ્યારે એઆર એપ આવી ગઈ છે, વીઆર હેડસેટનું વેચાણ વધી રહ્યું છે અને ઇન્ટરનેટની સ્પીડ વધી રહી છે, દ્રશ્યો સારા દેખાય તેવા મોબાઇલ છે ત્યારે ૨૦૧૮માં એઆર તેની યાત્રા શરૂ કરે તેવી પૂરી શક્યતા છે. જો તે ચાલી ગયું તો સૉશિઅલ મીડિયામાં તે છવાઈ જશે અને ખૂબ દૂર અંતરના લોકો નજીક જોવા મળશે.